**19 településen 23 óvoda épült,
vagy újult meg a Tiszántúli Református Egyházkerületben**

*Projektzáró rendezvényt és óvodaavatót tartottak Berettyóújfaluban*

**A Magyarországi Református Egyház Országos Óvoda Programjának Tiszántúli Református Egyházkerületi regionális zárórendezvényét tartották meg 2023. szeptember 18-án Berettyóújfalun. A Szivárvány Református Óvoda átadóünnepségével egybekötött projektzáró eseményen** **igei köszöntőt mondott dr. Fekete Károly, a Magyarországi Református Egyház Tiszántúli Református Egyházkerületének püspöke, ünnepi beszédet mondott Soltész Miklós, a Miniszterelnökség egyházi és nemzetiségi kapcsolatokért felelős államtitkára, valamint** **felszólalt dr. Vitányi István országgyűlési képviselő, Muraközi István Berettyóújfalu polgármestere és Tóth Tibor, a Bihari Egyházmegye esperese.**

*Berettyóújfalu, 2023. szeptember 18.* – A Tiszántúli Református Egyházkerületben 23 helyszínt érintett az óvodaprogram a terület 19 településén, ebből 15 óvoda teljesen újonnan épült, 7 óvodát felújítottak, egyet megvásároltak. A fejlesztésben érintett csoportok száma 90 volt, ebből 49 új csoport jött létre. A beruházások eredményeképpen 1122 új óvodai és mini bölcsődei férőhely született, amely a meglévőkkel együtt 2167 férőhelyet jelent ebben az egyházkerületben.

A fejlesztéseknek köszönhetően 170 új munkahellyel is bővült az egyházkerületi intézményhálózat, és 12 új óvodai intézmény vagy tagintézmény, illetve intézményegység jött létre, közülük egy fenntartóváltással. Az egyházkerületben érintett települések: *Mándok, Fehérgyarmat, Kisvárda, Vásárosnamény, Mátészalka, Nyíregyháza, Nyírbátor, Balmazújváros, Debrecen, Kunhegyes, Püspökladány, Berettyóújfalu, Karcag, Túrkeve, Békés, Szentes, Gyula, Szeged, Makó*. A Tiszántúli Református Egyházkerületben összesen 10,8 milliárd forint állami támogatással valósulhattak meg a beruházások.

A Berettyóújfalun megtartott záróünnepségen dr. Fekete Károly püspök mondott igei köszöntőt, majd Soltész Miklós államtitkár beszéde hangzott el. Az eseményen felszólalt dr. Vitányi István országgyűlési képviselő, Muraközi István polgármester, Tóth Tibor esperes, valamint Hegymegi Enikő óvodavezető. A projekt egyházkerületi záróünnepségén dr. Fekete Károly püspök megáldotta az óvoda épületét, ezzel felavatva azt a táblát is, mely ez alkalomból került az épület bejáratának falára. Az ünnepség végül szalagátvágással zárult.

A négy csoportszobás, újonnan épült, közel 1000 négyzetméternyi alapterületű berettyóújfalui óvoda 120 férőhellyel rendelkezik. A korszerű, tágas és világos épületben modern fűtésrendszert építettek ki, valamint számos kiszolgálóhelyiség is segíti az ott dolgozók munkáját.

A Magyarországi Református Egyház Országos Óvoda Programja 2018-ban indult el, a 35 milliárd forintos összköltségű fejlesztések eredményeképpen hazánkban 66 beruházás valósult meg, közülük 46 helyszínen épült új intézmény, 18 helyszínen már meglévő épület felújítása, korszerűsítése történt meg, két helyszínen a teljes külső és belső eszközpark cserélődött.

**Az ünnepségen levetített kisfilm, a rendezvényen készült fotók és az eseményvideó letölthető innen és szabadon felhasználható:**

[**https://drive.google.com/drive/folders/1VJG9\_gQ8\_09-RiwOorYJfcwk3gUfBKQc**](https://drive.google.com/drive/folders/1VJG9_gQ8_09-RiwOorYJfcwk3gUfBKQc)

**Részletes információk az Országos Óvoda Program honlapján olvashatóak:** [**http://www.orszagosovodaprogram.hu/**](http://www.orszagosovodaprogram.hu/)

**Interjúegyeztetés, további sajtóinformációk:**

Szabó Mária

+36 30 832-66-11

szabo@preport.eu